**Predkladacia správa**

Návrh zákona, ktorým sa mení a dopĺňa zákon č. 319/2002 Z. z. o obrane Slovenskej republiky v znení neskorších predpisov a ktorým sa menia a dopĺňajú niektoré zákony, (ďalej len „návrh zákona“) sa predkladá na medzirezortné pripomienkové konanie
na základe Plánu legislatívnych úloh vlády Slovenskej republiky na rok 2018 a v súlade s rozhodnutím predsedu vlády Slovenskej republiky o zmene termínu predloženia návrhu zákona v máji 2019 (list č. 8080/2018/KPV zo 17. júna 2018). Návrh zákona vychádza z Programového vyhlásenia vlády Slovenskej republiky, Bielej knihy o obrane Slovenskej republiky z roku 2016, Obrannej stratégie Slovenskej republiky z roku 2017 a Koncepcie rozvoja systému obrany štátu z roku 2018, ktoré schválila vláda Slovenskej republiky.

 Cieľom návrhu zákona je skvalitniť riadenie obrany štátu vrátane procesu plánovania obrany štátu so zameraním na jeho komplexné vymedzenie zahŕňajúce okrem už ustanoveného obranného plánovania a plánovania použitia ozbrojených síl Slovenskej republiky na účely obrany štátu aj plánovanie ich mobilizácie. V súlade s komplexným prístupom ku plánovaniu obrany štátu sa odkazuje aj na plánovanie hospodárskej mobilizácie podľa osobitného predpisu. Cieľom je aj zefektívniť prípravu a použitie obranných kapacít štátu a podpory obrany štátu, precizovať terminológiu a niektoré ďalšie ustanovenia zákona č. 319/2002 Z. z. o obrane Slovenskej republiky v znení neskorších predpisov. Návrh zákona reaguje aj na poznatky z aplikačnej praxe, výsledky analýz systému obrany štátu, ako aj na vývoj bezpečnostného prostredia a nové hrozby a ich riziká.

Z hľadiska riadenia obrany štátu sa spresňuje pôsobnosť vlády Slovenskej republiky, posilňuje sa pôsobnosť Ministerstva obrany Slovenskej republiky (ďalej len „ministerstvo obrany“) v súlade so zákonom č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a zároveň sa upravuje pôsobnosť ďalších ministerstiev, ostatných orgánov štátnej správy a ďalších orgánov štátnej správy s celoštátnou pôsobnosťou, orgánov miestnej štátnej správy, orgánov obcí a orgánov vyšších územných celkov.

V súlade s uznesením vlády Slovenskej republiky č. 45 z 24. januára 2018 ku koncepcii mobilizácie ozbrojených síl Slovenskej republiky prevádzkuje ministerstvo obrany spolu s okresnými úradmi v sídle kraja na zabezpečenie mobilizácie ozbrojených síl Slovenskej republiky informačný mobilizačný systém. Návrh zákona definuje jednotlivé registre tohto informačného systému, taxatívne vymedzuje údaje, ktoré sa v registroch vedú, ako aj dobu, do ktorej sú tieto údaje spracovávané.

Novelizáciou zákona č. 570/2005 Z. z. o brannej povinnosti a o zmene a doplnení niektorých zákonov v znení neskorších predpisov a zákona č. 569/2005 Z. z. o alternatívnej službe v čase vojny a vojnového stavu v znení neskorších predpisov sa rozširuje okruh osobných údajov občanov podliehajúcich brannej povinnosti vedených v jednotlivých evidenciách okresného úradu v sídlach krajov s cieľom zabezpečiť plnenie úloh na úseku brannej povinnosti.

Účinnosť návrhu zákona sa navrhuje 1. februára 2020.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná a súčasne je v súlade aj s právom Európskej únie.

Predložený návrh zákona nebude mať vplyv na rozpočet verejnej správy, vplyv na manželstvo, rodičovstvo a rodinu, podnikateľské prostredie, nemá sociálny vplyv, vplyv na životné prostredie, informatizáciu spoločnosti ani vplyv na služby verejnej správy pre občana.

Návrh zákona bol predmetom medzirezortného pripomienkového konania, ktorého vyhodnotenie je súčasťou predloženého materiálu. Na ďalšie legislatívne konanie sa návrh zákona predkladá bez  rozporov.

Návrh zákona nie je predmetom vnútrokomunitárneho pripomienkového konania.